Kabinetu Predsjednika Vlade

Podgorica, 31.03.2017

**Predmet:** Otvoreno pismo povodom usvajanja predloga Zakona o izmjenama I dopunama zakona o nevladinim organizacijama

Poštovani g. Markoviću,

Obraćamo vam se ispred Otvorene platforme kreirane od strane NVO sa ciljem da kroz komunikaciju predlžemo I iniciramo rješenja o politikama i zakonima koji dominantno utiču na status civilnog sektora i participaciju građana.

Nakon niza incijativa prema različitim ministrima I resorima koji su bili nadležni za izradu Predloga Zakona o izmjenama I dopunama Zakona o NVO, Vi ste najznačajnija instanca kojoj šaljemo dopis, u nadi da će imati razumijevanja za argumentaciju koja ide u prilog našoj konstataciji da predložena rješenja, nažalost juče usvojenog predloga Zakona, ne valorizuju ulogu, značaj i potencijal neprofitnog sektora.

Svrha Zakona o nevladinim organizacijama je regulisanje pitanja od značaja za rad nevladinih organizacija. Zakon prevashodno treba da bude funkcionalan, primjenjiv i da odgovori na potrebe aktera na koje se odnosi.

**Iznosimo Vam efekte koje možemo očekivati usvajanjem ovog zakonskog akta u nadi da ćete naći ekonomsku i političku opravdanost da ovaj Zakon još jednom razmotrite prije nego se o njemu izjasne poslanici u Skupštini.** Krivicu za ovakav predlog ne snosi novoformirano Ministarstvo koje još nije u poziciji da u ovako kratkom roku analizira efekte rada neprofitnog sektora, već je vidimo ponajviše u sastavu radne grupe koja nije imala kapacitet da razumije materiju koju reguliše ali i postojećih uredbi o načinu saradnju NVO i javnog sektora.

Realne činjenice koje govore sledeće:

* Investiranje u neprofitni sektor je naročito značajno u momentima racionalizacije izdataka koje čini javna uprava jer takva investicija dovodi do povećanja zaposlenosti u organizacijama civilnog društva, dok servisne usluge se realizuju sa značajno manjim iznosom sredstava;
* Kroz angažovanje dobrovoljaca ulaganje od jednog Eura, posmatrajući komparativna iskustva drugih zemalja, proizvode vrijednost od najmanje 2,3 Eur;
* Javno iznesen stav Ministarstva finansija da zbog racionalizacije troškova svaki iznos izdvajanja za NVO sektor preko 0,2% je veliki, u suprotnosti je sa valorizacijom potencijala sektora koji pokazuje da je u nevladinim organizacijama tokom 2015 godine je po ugovoru o radu bilo zaposleno 734 osobe što je značajno više od mnogih sektora realne privrede;
* 261 NVO koje su predale završni račun u 2015-oj godini su u državnu kasu na ime poreza i doprinosa na primanja uplatile iznos od 2.333.999,78 Eur što je više nego što je država preko Fonda od Igara na Sreću izdvojila na NVO sektor. Za trogodišnji period od 2013 – do 2015 godine nevladine organizacije su na ime poreza i doprinosa uplatile 6.984.673,35 Eur što je za pola miliona više od ukupnog fonda od igara na sreću ili za oko 2,5 miliona Eura više nego vrijednost uplaćenih sredstava od pomenutog fonda za nevladine organizacije;
* Nevladine organizacije se u ekonomskom smislu mogu tretirati kao izvozni segment privrede jer značajna sredstva koja NVO dobijaju kroz podršku međunarodnih donatora, naročito Evropske unije služe razvoju zajednice I nuđenju rješenja. Ovako postavljenim zakonom država će značajno redukovati broj organizacija koje će imati priliku za razvoj;
* Svodjenje nevladinog sektora na ukupnu podrsku programima od 1,7 miliona (projekcija u odnosu na postojeći tekući budžet), uz to bez jasnih uputstava sta ce se sve obračunavati kao podrška tih 0,2%, znači ozbiljnu prijetnju za gašenje sektora i njegovo svodjenje na par desetina organizacija. Ovo znači da će mnogo manje potreba građana biti osigurano kada ovim zakonom ugrozimo različita savjetovališta za vulnerabilne grupe, skloništa, sakupljene humanitarne pomoći, rad servisa za psihološku podršku, sprovođenje malih infrastrukturnih projekata, kvalitetnih analiza i preporuka za unapređenje zakonske regulative i svih onih programa koje provodi nevladin sektor a koji neće biti u fokusu politika;
* parcelisanjem podrške na iznose od 50-ak hiljada eura po Ministarstvu jasno pokazuje da ce se sa tim budzetima moci pokrivati samo mali dio rada I aktivnosti organizacija organizacija van Podgorice, uz očekivanje gašenja sektora u gradovima poput Šavnika, Žabljaka, Plava, Berana, Bara, Ulcinja…

Svjesni potrebe decentralizacije planiranja međusektorske saradnju, ali I potrebe izgradnje partnerstva institucija i nevladinog sektora u pravcu daljih reformi i razvoja društva, ali svjesni vlastitog potencijala, dolje navedene potpisnice nudile su I nude vlastito učešće u pripremi rješenja kako bi regulisali pitanja koje ovaj zakon nije obuhvatio a to su:

1. **Registar NVO** koji će biti u funkciji praćenja parametara razvoja, barem onog dijela koji izrazi spremnost da dobija sredstva iz budžeta, ali i baze koja će olakšati administrativne poslove nevladinim organizacijama, a sve u skladu sa Strategijom za razvoj NVO;
2. **Fond za finansiranje NVO** kroz koji će se realizovatiakcije Javnih politika, ali i operativno finasiranje, pružanja servisa u skladu sa potrebama građana na lokalnom nivou, uključujući predloge inovativnih projekata čime se ne bi ugrozilo postojanje najvećeg dijela nevladinog sektora koji zadovoljava potrebe različitih ciljnih grupa ali nije dostigao administrativne kapacitete da bude podržan od EU fondova, pa trenutno provođenje njihovih programa zavisi od količine novca koju građani Crne Gore prokockaju. Fond treba da se omogući kontinuirano, ili u više ciklusa, razmatranje i odobravanje inicijativa;
3. Način prihodovanja i izdvajanja za Fond za finansiranje NVO;
4. Jasne mehanizme za predfinansiranja i kofinansiranje projekata koje NVO dobija iz EU fondova;
5. Jasne upute za uspostavljanje saradnje i finansiranje neprofitnog sektora od strane javnih preduzeća;
6. Fleksibilnost u omogućavanju dohodovnih aktivnosti koje su u svrhu održivosti nevladinih organizacija ;
7. Postojanje jasne adrese u vidu Ministarstva koje će se zalagati za horizontalnu komunikaciju i ostvarivanje interesa građana i nevladinog sektora u politikama koje nisu pod resornim ministarstvom (korišćenje prostora, poreska politika i olakšiće, mjerenje uticaja neprofitnog sektora i sl);
8. Definisanje Kancelarije za saradnju sa NVO kao izvršnog tijela za administrativno sprovođenje decentralizovanog sistema planiranja potreba iz javnih politika, upravljanja Fondom i servisiranja potreba civilnog sektora.

Ovim rešenjima bi se u narednom periodu osiguralo **kvalitetno sprovođenje decentralizovanog upravljanja IPA CSF fondom, ali i jednistveno administriranje podrške civilnog sektora od strane države** koje je finansijski znatno manje od godišnjeg IPA fonda kojeg samostalno administrira CFCU – jedinica u Ministarstvu finansija.

Radi osiguravanja transparentnosti i otvaranja mogućnosti kontrole procesa predlažemo **formiranje Nadzornog odbora Fonda** u kome bi učestvovali i predstavnici nevladinog sektora, čime bi se osigurala javnost rada i drugostepenost u postupku primjedbi zainteresovanih strana kod rezultata konkursa.

**Civilnom sektoru nije potrebno prenormirano zakonsko rješenje**, naročito u segmentu rješenja koja nisu testirana, već rješenja koja bi kroz izradu podzakonskih akata bila promjenjiva u skladu sa praksom (npr način izbora nezavisnih procjenjivača i sl).

**Napominjemo da predložena rješenja izmjena zakona nijesu sprovodljiva**, ne predviđaju mehanizme saradnje javnog I nevladinog sektora osim kroz formu finansiranja, ne predviđaju razvoj civilnog sektora, a sa druge strane su izuzetno neracionalna i što je najznačajnije uvode u avanturu egzistenciju nevladinog sektora, naročito velikog broja organizacija koje se bave razvojem zajednice, zaštitom i podrškom prava grupa u riziku.

Tekst usvojenog Predloga zakona sa predloženim korekcijama bi osigurale dobijanje dugoročnog i kvalitetnog rješenja koje će osigurati razvoj participacije građana i odgovoriti potrebama doprinosa nevladinog sektora u razvoju I funkcionisanju zajednice. Ovo je interes, kako institucija tako I građana I NVO koje u značajnoj mjeri zastupaju njihove interese.

Uvažavanjem ovog predloga pokazaćete spremnost Vlade da preuzme ulogu podrške održivom razvoju nevladinog sektora u Crnoj Gori.

Potpisnici inicijative

1. Igor Milošević, Asocijacija za demokratski prosperitet – Zid
2. Ajša Hadžibegović, Građanska Alijansa
3. Aleksandra Radoman, Centar za obuku I obrazovanje
4. Slobodan Simović, Humanitarac
5. Biljana Gligorić, Expeditio
6. Nataša Kovačević, Green Home
7. Rajka Cica Perović, Centar za prava djeteta
8. Slavko Milić, Centar za bezjednosna, sociološka i kriminoloska istraživanja Crne Gore Defendologija – Nikšić
9. Kerim Međedović, Agencija za Lokalnu demokratiju
10. Aida Perovic-Ivanovic, NVO Prima
11. **Kneževic Savo  , Prvo udruženje roditelja djece i omladine sa smetnjama u razvoju-Podgorica**
12. Marina Medojević, Fondacija BANKA HRANE Crne Gore
13. Aida Perović, Crnogorski ženski lobi
14. Edina Hasanaga Čobaj, Inicijativa mladih za ljudska prava
15. Momčilo Zeković, Savez izviđača Crne Gore
16. Maja Raičević, Centar za Ženska prava
17. Marina Lutovac, Djeca prije svega
18. Elvis Beriša, Romska organizacija mladih "Koračajte sa nama - Phiren amenca"
19. Elvira Hadzibegovic  Bubanja, Forum MNE
20. Anka Đurišić, NVO Staze
21. Biljana Zeković, SoS Telefon za djecu I žene žrtve nasilja
22. Vesna Lakuš, NVU Nase doba
23. Kristina Ćetković, NVO 35 mm
24. Miodrag Karadžić, Mladi ekolozi Nikšića
25. Patricia Pobrić, Naša inicijativa
26. Smajo Pepić, NVO Djeca enfants
27. Rasema Hekalo, NVO “Oaza” Bijelo Polje
28. Nada Ristanovic, SoS Telefon za djecu I žene žrtve nasilja
29. Milan Milanović, NVO Korak
30. Vadimir Boskovic, Libergraf
31. Samir Jaha, Mladi Romi
32. Kristina Mihailović, Udruženje Roditelji
33. Blažo Crvenica, Biciklo.me
34. Vladan Golubović, Cazas
35. Milica Petričević, NVO Safra
36. Džemal Perović, Mogul, Ulcinj
37. Aleksandar Šime Dedović, Alfa centar
38. Elvis Ramusović, NVO Tolerancija Berane
39. Anđelija Lučić, CDT - Centar za demokratsku tranziciju
40. Bojana Jokić, LGBT Forum Progres
41. Milorad Radenović, Centar za energetsku medicine
42. Mirsela Tomić, NVO Udruzenje za razvoj civilnog drustva Bijelo Polje
43. NVO Djeciji edukativni cenrtar Pcelica
44. Marta Anđelić, NVO Adria Bar
45. Asmir Čindrak, Zeleni gaj, Rožaje
46. Rasim Luboder, Građanska inicijativa mladih
47. Đuldana Bero, Dječiji edukativni centar “Pčelica”
48. Tanjo Masoničić, Izviđački odred Bar
49. Velida Hodžić, NVO „Ikre“
50. Nusret Tahirović, NVO „Veritas“
51. Halil Markišić, NVO „Priroda i baština“
52. Amela Demić, NVO „Pravac“
53. Almir Šutković, Centar za regionalni razvoj Rožaje
54. Asmir Kadrović, Centar za edukaciju djece i mladih, Rožaje
55. Dževdet Luboder, Planinska organizacija „Runolist“, Rožaje
56. Novak Govedarica, NVO „Agora“, Budva
57. Savo Martinović, „Nezavisna građanska inicijativa“, Budva
58. Jelena Kuljača, Talija MNE, Budva
59. Jovan Mitrović, Civilni centar Crne Gore, Budva
60. Nataša Atanasov, Udruženje roditelja djece i mladih sa smetnjama u razvoju – Puževa kućica“, Budva
61. Udruženje paraplegičara Podgorica
62. Marijana Bulatović, NVU “Niti od zlata”, Bijelo Polje
63. Aleksa Minić, Razvojni centar Bijelo Polje
64. Miroslava Radović, NVO “Niti”, Bijelo Polje
65. Vinko Mihailović, “Urbani kult”, Budva
66. Slobodan Šabeljić, NVO “Fenomeni”, Kolašin
67. Duško Raketić, NVO “Tango Natural Montenegro”
68. Dejvid Sejdović, Fondacija “Ruka prijateljstva”
69. Sanja Mrkić, NVO Priroda
70. NVO “Urban nova”
71. Marina Vuksanović, NVO “Nada”